stanford-oval/wikipedia huggingface dataset:
אודי צור

| --- | --- |

 לידה:  1976 (בן 49 בערך) מולדת, ישראל 
 מדינה:  ישראל 
 השכלה:  אוניברסיטת רייכמן 
 מספר צאצאים:  5 
 השתייכות:  צה"ל
 תקופת הפעילות:  מ-מרץ 1995
 דרגה:    תת-אלוף
 תפקידים בשירות
 סמג"ד 82  מפקד פלס"ר 7  מפקד גדוד 52  קמב"ץ פיקוד דרום  מפקד חטיבת הבקעה  מפקד חטיבה 7  מפקד קורס מפקדי פלוגות ומפקדי גדודים
 פעולות ומבצעים
 הלחימה בדרום לבנון  מבצע חומת מגן  מלחמת לבנון השנייה 
 
תא"ל אודי צור, יולי 2023
אהוד צור (נולד בשנת 1976) הוא קצין צה"ל במילואים בדרגת תת-אלוף, שבתפקידו האחרון שימש כמפקד המלפ"ק (המרכז להכשרת פיקוד קרבי - לשעבר קורס מפקדי פלוגות ומפקדי גדודים). כיהן כמפקד חטיבה 7, מפקד חטיבת הבקעה, קצין המבצעים של פיקוד הדרום, מפקד גדוד 52 ומפקד פלס"ר 7.
ביוגרפיה

צור נולד וגדל במושב מולדת. התגייס לצה"ל בשנת 1995, לחיל השריון, ושובץ בגדוד 82 בחטיבה 7. עבר הכשרה כלוחם, קורס מפקדי טנקים וקורס קציני שריון. לאחר הקורס שב לגדוד 82 ומונה למפקד מחלקת טנקים, ולקח חלק בלחימה בדרום לבנון. בהמשך שירת כמפקד פלחו"ד "אלון" בגדוד במהלך מבצע חומת מגן בה עוטר הגדוד בצל"ש יחידתי. לאחר מכן נשלח לקורס בצבא ארצות הברית בפורט נוקס. בשנת 2003 מונה לסגן מפקד גדוד 82. בהמשך מונה למפקד פלס"ר 7, ושימש בתפקיד בין היתר במהלך מלחמת לבנון השנייה. לאחר מכן שימש כראש לשכת מפקד זרוע היבשה, סמי תורג'מן.
בשנת 2012 הועלה לדרגת סא"ל ומונה למפקד גדוד 52 בחטיבה 401, ושימש בתפקיד עד שנת 2014. במהלך התפקיד פיקד על כוח שהשתתף בסיכול פיגוע חדירת משאיות התופת בכרם שלום. לאחר מכן שימש כקצין המבצעים של פיקוד הדרום בין השנים 2014–2016. ב-30 ביולי 2017 הועלה לדרגת אל"ם ומונה למפקד חטיבת הבקעה, ושירת בתפקיד עד 18 ביולי 2019. ב-14 באוגוסט 2019 מונה למפקד חטיבה 7.
ב-2021 מונה צור למפקד המלפ"ק (המרכז להכשרת פיקוד קרבי לשעבר קורס מפקדי פלוגות ומפקדי גדודים).
במרץ 2025 מונה לתפקיד מפקד המרכז למפקדות בפיקוד ההכשרות והאימונים.
חיים אישיים

צור מתגורר בקיבוץ בחן, נשוי לקרן ואב לחמישה. בעל תואר ראשון במדעי המדינה מהמרכז הבינתחומי הרצליה.
הערות שוליים

↑  השאלון הזהה: אל"מ אודי צור, מפקד חטיבת הבקעה, וערן הופמן, סמנכ"ל בכיר וראש מטה החברה בקואופ ישראל | המגזין של פרויקט אמץ לוחם, באתר ametz.awis.org.il
↑  אמיר בוחבוט, "היינו מוכנים לסוג הלחימה בלבנון", באתר nrg‏, 26 באוגוסט 2006
↑  דורון נחום, המג"דים של חטיבה 401 בגבולות: "כשכולם חוגגים, אנחנו שומרים", באתר nana10‏, 16 בספטמבר 2012
↑  ""נערכתם נכון, פעלתם נכון" | ישראל היום". ישראל היום. נבדק ב-2018-04-15.
↑  יואב זיתון, אלישע בן קימון, הסוף להקפאה: עשרות המינויים החדשים בצה"ל - והמח"טית החדשה בתותחנים, באתר ynet, 6 במרץ 2025
יקום מקביל

ערך זה עוסק במושג המדעי עולם מקביל. אם התכוונתם למשחק מחשב בעל שם זה, ראו .
יקום מקביל הוא יקום היפותטי נוסף המתנהל במקביל ליקום שלנו. קיומם של יקומים מקבילים הוא בגדר השערה בלבד, והוויכוח עליו עדיין שריר וקיים. התורות העיקריות השואפות לתת ביסוס מדעי לנושא הן מכניקת הקוונטים, תורת היחסות הכללית ותורת המיתרים. מוטיב היקום המקביל מופיע תכופות בסוגת המדע הבדיוני.
תאוריות שונות לגבי יקומים מקבילים > תאוריית פתילי הזמן

תאוריית פתילי הזמן היא תאוריה הגורסת שלכל כמה יקומים מקבילים יש "נקודת מוצא" אחת: מקרה מסוים אחד שממנו היקומים התפצלו, ניקח לדוגמה אדם שמטיל מטבע וכמה שניות לפני נחיתת המטבע "נקפיא" את הזמן, מכאן יש התפצלות לשלושה יקומים דומים: באחד המטבע נחת על עץ, בשני המטבע נחת על פלי ובשלישי, שלו ההסתברות הנמוכה ביותר, המטבע נחת על האמצע ונשאר כך. וככל שהפעולות מסובכות יותר ובעלות שלבים רבים יותר, כך גדלות האפשרויות לפתילי זמן שונים.
תאוריות שונות לגבי יקומים מקבילים > עולמות מקבילים קוונטיים

מכניקת הקוונטים סיפקה פריצות דרך מדעיות רבות. אך במקביל לשלל ההישגים הופיעו גם מספר תוצאות "לא נעימות" הנוגדות את האינטואיציה הקלאסית. אחת מהן היא האופי ההסתברותי הפנימי של התאוריה (החלקיק מתואר באמצעות פונקציית גל שהיא סופרפוזיציה קוונטית של כל התוצאות האפשרות לגביו) והשנייה היא קריסת פונקציית הגל. שתי בעיות אלה מהוות את מה שהפיזיקאים והפילוסופים מכנים בעיית המדידה. בעיה זו גרמה למספר פרדוקסים לוגיים קשים, אחד מהם הוא פרדוקס "החתול של שרדינגר".
קריסת פונקציית הגל היא אחת הבעיות הבולטות של מכניקת הקוונטים, מאחר שמדובר בתופעה הנצפית במעבדה אך אין לה זכר בפורמליזם של התאוריה. משוואת שרדינגר אינה חוזה קריסה של פונקציית גל והביטוי "קריסת פונקציית הגל" פשוט בא לתאר את חוסר ההבנה האנושי לתופעה שבה לאחר מדידת מצב קוונטי שהיה פעם בסופרפוזיציה ומקבלים שהמצב הוא A, אזי כל מדידה נוספת תחזיר שהמצב A. על כך אומרים ש"פונקציית הגל קרסה למצב A".
קריסת פונקציית הגל, בהיותה תופעה לא מובנת, עשויה להעיד למעשה על אי-שלמות של מכניקת הקוונטים. מרבית הפיזיקאים, דוגמת נילס בוהר, קיבלו את עובדת הקריסה כתופעה פיזיקלית המתרחשת לפי הסתברויות המוכתבות על ידי פונקציית הגל. למרות זאת, לא מעט פיזיקאים חשו "שלא בנוח" עם קבלת קריסת פונקציית הגל, מאחר שמדובר בפתרון "לא אלגנטי" שגרר לא מעט פרדוקסים מחשבתיים.
ב-1957 הציע הפיזיקאי יו אוורט את "פירוש העולמות המרובים" למכניקת הקוונטים. לפי פירוש זה, כאשר מתבצעת מדידה - פונקציית הגל לא קורסת למצב אחד - אלא היקום כולו מתפצל, כאשר בכל יקום נמדדת אחת מהתופעות האפשריות בניסוי. כלומר: היקום הפיזיקלי הוא סופרפוזיציה של כל פונקציית הגל הרלוונטיות
כלומר, בפירוש זה פונקציית הגל המתארת את כל היקום לא עוברת שום קריסה. פתרון זה ניתן לגבות גם באמצעות ניסוח מתמטי עקבי ואין בו שום שגיאה פיזיקלית. ברם, הרעיון של הוספת אינספור יקומים מקבילים הנוצרים בכל מדידה קוונטית הוא רדיקלי מאוד, ומאחר שאיננו עדים לאף אחד מאותם יקומים מקבילים - קשה מאוד לקבלו. למרות זאת, הרעיון התקבל בקרב מספר לא מבוטל של פיזיקאים. הללו הרחיבו את עבודתו של אוורט והצליחו להסביר קושיות שונות העולות בתאוריה (כמו מדוע איננו רואים את היקומים המקבילים ותופשים רק יקום אחד?). הפיזיקאים הישראלים פרופ' יקיר אהרונוב ופרופ' לב ויידמן אף הרחיבו את התורה ופיתחו משרעות של פונקציות הגל שהן בעלות פירוש "כמו-הסתברותי" והגדירו לכל יקום "מידת קיום". הם אף נתנו פירוש הסתברותי מחודש לשאלה "מה ההסתברות שבמדידת מצב קוונטי מסוים  \ |\psi \rangle =\alpha |0\rangle +\beta |1\rangle  נקבל את המצב 1" (שכן בעולמות מרובים תמיד קיים עולם שבו נקבל 1).
תאוריות שונות לגבי יקומים מקבילים > אותו יקום, תנאי התחלה שונים

המונח מציין למעשה "עולם מקביל" לעולם שלנו הנמצא באותו יקום פיזיקלי.
הדעה הרווחת כיום בנוגע למבנה היקום היא שמדובר ביקום שטוח אינסופי מתפשט בעל קבוע קוסמולוגי  \ \Omega _{\Lambda }=0.7 וצפיפות חומר של  \ \Omega _{m}=0.3. מאחר שמדובר ביקום בעל נפח אינסופי וצפיפות חומר שונה מאפס, נובע שיש בו אינסוף גלקסיות.
יתרה מכך, לפי תורת היחסות, היקום הנראה סביבנו (כלומר: כל חלקי היקום הנמצאים במרחק  \ R=ct_{0} כאשר t0 הוא גיל היקום כיום, בקירוב 14 מיליארד שנה) הוא החלק היחיד ביקום הכולל הנגיש לנו לתצפית ויכול להשפיע עלינו פיזיקלית ברגע זה (ראו הרחבה בנושא בתורת היחסות הפרטית). לגבול היקום הנראה, שהוא רדיוס הכדור  \ R=ct_{0} קוראים "אופק האירועים" של היקום שלנו. את הדיון לעיל אפשר לסכם בכך שמבחינתנו רק היקום הכלוא בתוך אופק האירועים שלנו הוא יקום נגיש פיזיקלית. כלומר: אנו חיים בתוך "בועה".
לפי המודל הקוסמולוגי הרווח כיום, קצב התפשטותו הנוכחי של היקום הוא אקספוננציאלי, בעוד שאופק האירועים גדל ליניארית בזמן. כתוצאה מכך, ככל שעובר יותר זמן, כך פחות ופחות חלקים מהיקום נגישים עבורנו ולעולם לא יהיה לנו קשר פיזיקלי (ובפרט, קשר סיבתי) איתם. משיקולי אינסופיות היקום (ובאופן אנלוגי לטיעון בפסקה הראשונה של סעיף זה) נובע שיש אינסוף "בועות" כמו שלנו, המופרדות לחלוטין זו מזו.
מאחר שקיימות אינסוף בועות מעין אלה, מכאן נובע שקיים לפחות עוד יקום אחד בעלי תנאי התחלה זהים ליקום שלנו. אם אנו מניחים שהפיזיקה דטרמיניסטית, מכאן נובע שקיימת בועה הזהה לבועת היקום שלנו, ובה גלקסיה הזהה לשביל החלב שלנו, ובה שמש הזהה לשמש שלנו, וסביבה סובב כוכב לכת הזהה לכדור הארץ וכן הלאה. אפשר להשתמש בתוצאות של כאוס כדי לבצע שינויים קטנים (פרטורבציות) בתנאי ההתחלה של אותה בועה (כלומר: מסתכלים על בועה שבה תנאי ההתחלה שונים באפסילון משלנו) על מנת להשיג עולם דומה מאוד לזה שלנו, אך עם שינויים קטנים (למשל: ארצות הברית לא הייתה משתחררת משלטון הבריטים). יקומים אלה הם הפופולריים בסדרות וסיפורי מדע בדיוני שבהם רוצים לשלוח את הגיבורים ליקומים דומים עד זהים לשלנו, למעט "טוויסט" קטן המוסיף עניין ומתח לעלילה.
תאוריות שונות לגבי יקומים מקבילים > אותו יקום, פיזיקה שונה

יקומים אלה הם עדיין בגדר השערה תאורטית. מדובר בתוצאות שונות של שבירת סימטריה של המודל הסטנדרטי בעת המעבר מאנרגיות גבוהות לאנרגיות נמוכות, בחלקים מופרדים של היקום הבראשיתי. בגלל שבירת סימטריה שונה ייתכן שנקבל פיזיקה שונה או יקום בו הקבועים הפיזיקליים היסודיים שונים מאלה של יקומינו.
יקומים מקבילים וחורי תולעת

כיצד ניתן לגשת ליקומים מקבילים? ישנה תאוריה העונה לשם "גשר איינשטיין-רוזן" הגורסת כי לאחר כניסה לחור שחור והישרדות בו, יעביר החור השחור את הנכנס לחור שחור ביקום אחר. "גשרים" אלה נקראים באופן עממי "חורי תולעת".
יקומים מקבילים במדע בדיוני

הנושא של יקומים מקבילים פופולרי ביותר בסדרות וספרי המדע הבדיוני. הסיבה העיקרית לכך היא שבאמצעות "יקומים מקבילים" אפשר ליצור אינספור עולמות דומים לשלנו, אך שונים במקצת - ולעיתים בשינוי אחד מהותי מאוד, שאליו צריכים גיבורי העלילה להסתגל. עוד קונספט בנושא זה הוא הפגישה של אדם מיקום אחד בכפיל שלו מהיקום המקביל.
ברוב סדרות הטלוויזיה, הגלישה בין יקומים מקבילים נקראת "מעבר בין ממדים" אף על פי שהמשמעות הפיזיקלית של המילה "ממד" שונה לחלוטין מזו שאליה התכוונו כותבי הסדרה. הבלבול הזה נפוץ במיוחד בסדרות טלוויזיה לילדים.
דוגמה לכך ניתן לראות בסדרת הטלוויזיה "גולשים בזמן" (Sliders), שבה ניתן לראות כיצד סטודנט צעיר מוצא נוסחה מתמטית המאפשרת לו לגלוש ליקומים מקבילים לפי נקודת ציון שיש לכל יקום.
גם בסדרת הספרים "חומריו האפלים" אשר נכתבה על ידי הסופר האנגלי פיליפ פולמן יש שימוש ביקומים מקבילים שבהם ההיסטוריה מתפתחת בצורה שונה.
בסדרה "ריק ומורטי" יש שימוש מרובה במושג יקומים מקבילים.
בסדרה "דרגון בול סופר" ישנם 12 יקומים שמקבילים לפי סכומם כשהוא שווה ל-13, לדוגמה יקומים 6 ו-7 מקבילים וכך גם יקומים 2 ו-11. ישנם בנוסף עוד שישה יקומים שאין להם מקבילים.
ראו גם

קוסמולוגיה
משוואות פרידמן
התפשטות היקום
מכניקת הקוונטים
בעיית המדידה
מסע בזמן
וליד פארס

| --- | --- |

 לידה:  24 בדצמבר 1957 (בן 67) ג'ומה
 מדינה:  לבנון לבנון
 פעילות בולטת:  יועץ למיט רומני ודונלד טראמפ
 ידוע בשל:  פוליטיקאי, פרופסור למשפט בינלאומי ויועץ בנושא טרור איסלמי
 השכלה:  פרופסור למשפט בינלאומי מאוניברסיטת מיאמי
 תקופת הפעילות:  מ-1984
 מקצוע:  יועץ בינלאומי בתחום הטרור האיסלמי
 מפלגה:  המפלגה הסוציאל-דמוקרטית בלבנון (1984–1990)   המפלגה הרפובליקנית בארצות הברית (מ-2012)
 השקפה דתית:  נוצרי מרוני
 www.walidphares.com
 
וליד פארס ( בערבית: وليد فارس; באנגלית: Walid Phares; נולד ב-24 בדצמבר 1957) הוא פוליטיקאי אמריקאי ממוצא לבנוני, פרופסור למשפט בינלאומי ופרשן.
בשנת 2012 הוא עבד בקמפיין הרפובליקני לנשיאות של מיט רומני ובשנת 2016 עבד בקמפיין לנשיאות של דונלד טראמפ. הוא שימש גם כפרשן בנושא הטרור והמזרח התיכון עבור ערוצי תקשורת שונים  במיוחד ערוץ פוקס ניוז  מאז 2007,  ועבור NBC מ-2003 עד 2006.
פארס הוא נוצרי מארוני, הוא היה יו"ר המפלגה הסוציאל-דמוקרטית בלבנון של הפלנגות הנוצריות בשנות ה-80, במהלך מלחמת האזרחים בלבנון, זאת בזכות מומחיותו בלוחמה בטרור תוך התמקדות בג'יהאדיזם.
ראשית חייו וחינוך

פארס נולד בכפר ג'ומה, שבבתרון בצפון לבנון, למשפחה נוצרית-מארונית ב-24 בדצמבר 1957 וגדל בעיר הבירה ביירות. הוא בעל אזרחות כפולה לבנונית ואמריקאית. בשנת 1990 לאחר סיום מלחמת האזרחים בלבנון הוא היגר לארצות הברית וזכה בה גם לאזרחות אמריקאית.
הוא בעל תארים משותפים (אנ')  לתואר בוגר מאוניברסיטת סנט ג'וזף והאוניברסיטה הלבנונית במשפטים, מדעי המדינה וסוציולוגיה. לאחר לימודיו לתואר בוגר, פארס עסק בעריכת דין בביירות במשך תקופה קצרה, עוד לפני שרכש תואר מוסמך במשפט בינלאומי מאוניברסיטת ז'אן מולן ליון 3 (אנ') בצרפת  (המהווה חלק מאוניברסיטת ליון) ותואר דוקטור ביחסים בינלאומיים ולימודים אסטרטגיים מאוניברסיטת מיאמי.
קריירה > אקדמיה

בשנת 1992 פארס לימד במחלקה ליחסים בינלאומיים באוניברסיטת פלורידה הבינלאומית (FIU). בין השנים 1993–1994 היה פרופסור אורח לפוליטיקה השוואתית באוניברסיטת פלורידה אטלנטיק (אנ') (FAU) במחוז פאלם ביץ'. בשנת 1995 הוא התקבל לעבודה כפרופסור במשרה מלאה ללימודי המזרח התיכון ויחסים בינלאומיים במחלקה למדעי המדינה ב-FAU.  בהיותו ב-FAU, פארס נתן חסות לארגון הסטודנטים Haiti Watch.  בשנת 2008 הוא הפך למרכז הקבוצה הפרלמנטרית הטרנס-אטלנטית למלחמה בטרור הג'יהאדיסטי.   מאז 2008 הוא הרצה באוניברסיטת המודיעין הלאומית (אנ') בוושינגטון, במרכז למחקרי מודיעין וביטחון נגדי (מרכז CI) בווירג'יניה, ובאקדמיית דניאל מורגן, בבית הספר לתואר שני לביטחון לאומי, בוושינגטון. הוא מלמד באוניברסיטה הבינלאומית BAU בשלוחה שנמצאת בוושינגטון   ומשמש בה גם כפרובוסט (רקטור) האוניברסיטה ומנהל הלימודים לתארים מתקדמים באוניברסיטה.
פארס לימד אסטרטגיות גלובליות באוניברסיטת ההגנה הלאומית בוושינגטון מאז 2006. דובר האוניברסיטה להגנה לאומית ציין כי פארס הועסק כ"מומחה/יועץ" מאפריל 2011 עד אפריל 2012.
קריירה > פוליטיקה

בשנת 1984, פארס היה חבר במפלגה הפוליטית הלבנונית הקטנה שבמרכז-שמאל, שנקראה "האיחוד הנוצרי הסוציאל-דמוקרטי" ( Union Sociale Démocratique Chrétienne (USDC)).  הוא כיהן גם כמזכ"ל האיגוד המארוני העולמי  וכמזכ"ל האיגוד העולמי של התרבות הלבנונית (אנ').
פארס העיד כעד מומחה בפני הוועדות של: מחלקת המדינה של ארצות הברית, מחלקת המשפטים של ארצות הברית, מחלקת ההגנה של ארצות הברית, המחלקת לביטחון המולדת של ארצות הברית והקונגרס של ארצות הברית. הוא תדרך והעיד בפני גופים בינלאומיים כמו הפרלמנט האירופי ומועצת הביטחון של האו"ם בנושאים הקשורים לביטחון בינלאומי ולעימות במזרח התיכון. מאז 2007 הוא משמש כיועץ לוועדת המלחמה בטרור בבית הנבחרים של ארצות הברית ומאז 2009 הוא מזכ"ל משותף של הקבוצה המחוקקת הטרנס-אטלנטית ללוחמה בטרור, שהיא חברה אירו-אמריקאית. בשנים 2006–2007 הוא כיהן בוועדה המייעצת של כוח המשימה כנגד לטרור עתידי של המחלקה לביטחון פנים וכן בוועדה המייעצת לכוח המשימה כנגד טרור גרעיני. הוא מרצה במוסדות ביטחוניים וביטחון לאומי ומשמש כיועץ לעניינים בינלאומיים במגזר הפרטי.
קריירה > פוליטיקה > יועץ למיט רומני (2012)

פארס מונה להיות היועץ למדיניות חוץ של מיט רומני, במסגרת הקמפיין שלו לנשיאות ב-2012. מינויו ספג לביקורת מצד המועצה ליחסים בין ארצות הברית לאסלאם (CAIR), שתיארה אותו כ"מקורב לפשעי מלחמה" (בשל קשריו לכוחות הלוחמים הלבנוניים) ו"תאורטיקן קונספירציה". המינוי שלו לקמפיין של מיט רומני, עורר גם תגובות שליליות מכיוון האקדמיה ללימודי האסלאם.
קריירה > פוליטיקה > יועץ לדונלד טראמפ (2016)

פארס עבד כיועץ של דונלד טראמפ כשהיה מועמד לנשיאות ב-2016;  במסגרת הקמפיין שולם לו 13,000 דולר לחודש.  בחירתו של טראמפ בפארס חידשה את הדרישה לבדיקת ההשערות לגבי תפקידו לכאורה של פארס כאידאולוג של הלוחמים הנוצרים הלבנונים במהלך מלחמת האזרחים בלבנון. דעותיו נתפסו בימין האמריקאי כאיש אקדמיה ואנליטיקאי של אזור המזרח התיכון. תומכי פארס טענו שהוא הבחין מבעוד מועד באיום של האידאולוגיה הג'יהאדיסטית וכי הוא כשיר באופן מובהק לתפקיד, והצביעו על הרקורד החזק שלו הפרו-ישראלי.
לפארס לא היה תפקיד ממשלתי בממשל טראמפ.
מחלוקות > מעורבות במלחמת האזרחים בלבנון

התעוררה מחלוקת סביב הקשר של פארס במפלגת הפלנגות הנוצריות בשנות ה-80, במהלך מלחמת האזרחים בלבנון.    לפי הוושינגטון פוסט, פארס "היה יועץ פוליטי לחמושים לבנונים במהלך מלחמתם נגד פלגים מוסלמים במהלך שנות השמונים".  בעוד פארס טען שהוא היה בקשר עם החמושים רק בתפקיד פוליטי ושהוא לא היה מעורב ישירות במעשי אלימות כלשהם. עבד איוב, החבר בוועדה האמריקאית-ערבית למניעת אפליה, מותח ביקורת על פארס באומרו: "אם מסתכלים על ההיסטוריה שלו, הוא היה לוחם במלחמת האזרחים הלבנונית והוא לא צריך להיות ליד הבית הלבן. הוא היה חלק ממיליציה שביצעה פשעי מלחמה ואם כבר, יש לשפוט אותו על פשעי מלחמה". שרה שטרן, נשיאת הקרן למען המזרח התיכון, הגנה על מעשיו בין השנים 1986 ל-1988. באמרה: "הוא ניבא את העלייה של האסלאם הרדיקלי במזרח התיכון. הוא הבין מוקדם מאוד מה זה דאעש, וטען שזה איום אמיתי. הוא הבין לפני רבים שהאסלאם הוא יותר מדת, שזו גם אידאולוגיה ואידאולוגיה של כיבוש".
מחלוקות > מעורבות במלחמת האזרחים בלבנון > דעות על הסכסוך הערבי-ישראלי

פארס אמר כי "הבחירה הרציונלית וההיסטורית היחידה של ישראל צריכה להיות להתחבר שוב לקהילה הנוצרית בלבנון. זו עשויה להיות בחירה שאולי לא מוערכת בקרב ישראלים רבים, מסיבות שונות, אבל היא הבחירה שאי אפשר להתחמק ממנה ... הנוצרים של לבנון הם בעלי הברית הפוטנציאליים היחידים של ישראל כנגד התקדמות הג'יהאדיזם הצפוני נגד ישראל".
מחלוקות > מעורבות במלחמת האזרחים בלבנון > דעות על האסלאם והמוסלמים

לפי הניו יורק טיימס, פארס "מזהיר באופן קבוע שהמוסלמים שואפים להשתלט על מוסדות אמריקאים ולהשליט על אמריקה את חוקי השריעה, חוקים הכוללים עונשים כמו כריתת ידיים של גנב".   פארס גם טען כי ג'יהאדיסטים מתחזים לתומכי זכויות האזרח.  פארס תואר כחלק מ"תעשיית האיסלאמופוביה, שהזהירה במשך שנים רבות מפני סכנות האסלאם.   אף על פי שפארס מתואר לעיתים קרובות כחוקר בתחום הטרור, מומחית הטרור מאוניברסיטת סטנפורד, מרתה קרנשו (אנ') ציינה כי פארס "לא היה חלק מהזרם המרכזי האקדמאי". הסוציולוג של הדוכס כריסטופר א' בייל מתאר את פארס כדמות משפיעה בתנועה האנטי-אסלאמית.  פארס כיהן במועצת היועצים של קבוצות אנטי-מוסלמיות ACT for America (אנ') ופרויקט קלריון (אנ'),  ותואר כחלק מתנועת האנטי ג'יהאד (אנ') על ידי תנועת Hope not Hate (אנ');  הוא עצמו תמך בשיתוף פעולה של מה שהוא כינה "אנטי-ג'יהאד" למניעת תמיכה בג'יהאדיזם.
לפי הניו יורק טיימס, פארס "מואשם בקביעות על ידי ארגוני זכויות האזרח המוסלמיים בהיותו איסלאמופוב ובהחרפת ההתנגדות להתפשטות חוקי השריעה."
מחלוקות > תאוריית קונספירציה על קשרי ברק אובמה-האחים המוסלמים

פארס טען, שממשל ברק אובמה תמך באחים המוסלמים.   באוקטובר 2016, הוא טען ש"המשולש: קלינטון-המשטר איראני-האחים המוסלמים, הם שיזמו את מתקפת התעמולה המתואמת" כנגד דונלד טראמפ.
ספריו שפורסמו

| שנה | שם הספר | ההוצאה |
| --- | --- | --- |
| 1979 | פלורליזם בלבנון | הוצאת אוניברסיטת קסליק, גונייה, לבנון |
| 1980 | המחשבה הלבנונית ותזת הערביזציה | הוצאת דאר אל-שרק |
| 1981 | דיאלוג דמוקרטי | הוצאת מנשורת אל-תגמוה |
| 1985 | אלף שלוש מאות שנים של מאבק | מהדורות משרק ( ביירות ) |
| 1986 | המהפכה האסלאמית האיראנית | הוצאת דאר אל-שרק |
| 1995 | הלאומיות הנוצרית הלבנונית: עלייתה ונפילתה של התנגדות אתנית | ל. רינר הוצאות לאור |
| 1998, 2001 | היסטוריה של המזרח התיכון: מגמות ואמות מידה | IRP University of Miami Press |
| 2005 | הג'יהאד העתידי: אסטרטגיות טרור נגד אמריקה | פלגרייב מקמילן |
| 2007 | מלחמת הרעיונות: ג'יהאדיזם נגד דמוקרטיה | פלגרייב מקמילן |
| 2008 | העימות: ניצחון במלחמה נגד הג'יהאד העתידי | פלגרייב מקמילן |
| 2010 | המהפכה הקרובה: מאבק לחופש במזרח התיכון | סיימון ושוסטר |
| 2014 | האביב האבוד. מדיניות ארצות הברית במזרח התיכון וקטסטרופות שיש להימנע | פלגרייב מקמילן |
ראו גם

מיט רומני
דונלד טרמפ
באור

↑  כחלק מהמאמצים להרחיב ולחזק את רשת שיתופי הפעולה הבינלאומיים, האוניברסיטאות פועלות לפתח היצע של תוכניות לתוארים משותפים עם מוסדות מובילים מרחבי העולם. סטודנטים הלומדים לתואר משותף רשומים בשני המוסדות, ומחלקים את זמן הלימודים ביניהם. המחקר במסגרת מסלול זה מבוצע תחת הדרכה משותפת של מנחים מכל מוסד, כך שהעבודה האקדמית עוברת הערכה על פי הסטנדרטים האקדמיים של שני המוסדות. בתום הלימודים, הסטודנטים זכאים להכרה בתואר משותף משני מוסדות בינלאומיים או בשני תארים נפרדים, על פי הגדרות התכנית המסוימת. 

במסגרת שיתופי הפעולה בין המוסדות, הסטודנטים זוכים לסביבת עבודה ומחקר מגוונת ורב תרבותית. ההזדמנות לייצר קשרים עם חוקרות וחוקרים מובילים ממוסדות שונים ולקבל הבנה רחבה ובינלאומית על תהליכי ביצוע מחקרים, מסייעים לפיתוח המקצועי והקריירה באקדמיה ומחוצה לה.
שלם (אל)

| --- | --- |
 תפקיד:  אל השקיעה
 תרבות:  כנענית
 מקום מגורים:  השמים
 אב:  אל
 אחים:  שחר
 
שָׁלֶם (באוגריתית 𐎌𐎍𐎎) הוא אל השקיעה במיתולוגיה הכנענית, ותאומו של שחר אל הזריחה. המקור העיקרי לשני האלים הוא המחזה האוגריתי "הולדת שחר ושלם", המתאר איך נולדו שניהם כתוצאה מיחסי מין בין ראש הפנתיאון הכנעני אל לבין שתי נשים, ואת מעלליהם לאחר מכן.
עדויות לאל שלם > שמות קדומים

הרכיב "שלם" מופיע בשמות שמיים קדומים ביותר, ובהמשך בשמות אמוריים, למשל בשמות האמוריים ʾiṣī-śalim (יצא־שלם) ʾitūr-śalim (יהפוך־(ל)שלם), ו־mut-śalim (איש־שלם); אף שייתכן שמשמעות הרכיב, לפחות בחלק מהמקרים, היא אחרת (למשל, "חבר").
עדויות לאל שלם > השירה האוגריתית > הולדת שחר ושלם

היצירה המשמעותית ביותר המזכירה את שחר היא המחזה הולדת שחר ושלם, המתאר את לידת שחר ותאומו שלם ומעלליהם. היצירה מתחילה בכמה קטעים ובהם קריאה למשתתפים, הוראות במה וסצנות מקדימות, וביניהם מופיעה גם קריאה ל"אלים הנעימים [...] והיסמים (היפים)" (כינוי לשחר ושלם, גיבורי העלילה), וכן קריאה ל"לאלים נעימים, גוזרי ים בני ים, יונקי שדי אשרה" (גם הם שחר ושלם). לאחר הקטעים המקדימים, מתחיל עיקר המחזה – בשׁדה אשרה ורחמי (כנראה כינוי לענת), על שפת הים, נמצאים אל ושתי נשותיו, והוא מנסה לקיים איתן יחסי מין; לאחר כמה ניסיונות וטקסים, הוא מצליח והן הרות ויולדות. הבשורה מובאת לאל: "נשות אל ילדו, מה ילדו? ילדו שחר ושלם!", ואל מצווה לערוך טקס לשמש ולכוכבים; לאחר מכן חוזר תיאור המשגל, ולאחריו הנשים סופרות את הירחים, ויולדות ביחד "אלים נעימים, גוזרי ים, בני ים, יונקי שדי שׂרה" – ייתכן שהדבר חשוב לאור היותן של האמהות בנות אדם, שבניגוד ל"שרה" שהיניקה אותן (כנראה אשרה) לא היו ראויות להניק את בני אל. על לוחית שנהב שנמצאה באוגרית נחרטה אלה מכונפת (המזוהה עם ענת) המניקה שני בנים, והיו שקישרו בין הלוחית לסצנה בהולדת שחר ושלם. מיד לאחר מכן, המבשר מוסיף שתאבונם עצום והם פוערים פיהם: "שפה לארץ, שפה לשמים, ויערבו (ייכנסו) בפיהם ציפורי שמים ודגי ים... ולא ישבעו". אל קורא קריאות צער, ומצוה לשאתם ולהניחם במדבר קדש, "שם יגרגרו לאבנים ולעצים, שבע שנים תמימות, שמונה תקופות־עד". האלים הנעימים הולכים בשדה, משוטטים בפאת מדבר, ופוגשים נוטר במזרע וקראו לו: "הוי נוטר, נוטר, פתח!"; הוא פותח "פרץ בעדם", והם נכנסים. הם מבקשים ממנו לחם לאכול ויין לשתות, והוא עונה כי יש לחם ויין. סוף הלוח לא שרד, אך נראה שתם סבלם והם התקבלו בחזרה בקרב האלים.
עדויות לאל שלם > השירה האוגריתית > בלוחות אחרים

בלחש עלילת האלים הנאבקים בנחש, הדמות המרכזית "אם פחל" קוראת לאמה, הדמות המרכזית השנייה, שמש, להוביל קול אל אלים שונים במעונותיהם, כדי להודיעם לחש קסם נגד נשיכת נחשים. לכל קריאה לאל מוקדש קטע ביצירה, כאשר ההבדל בין הקטעים הוא רק בשם האל ומעונו; לשחר ושלם, יחד, מוקדש הקטע העשירי מבין קטעים אלה, ומעונם הנזכר בלוח הוא "שממ" (השמים). בלוח הממשיך את הלוח הזה, בשל ערפל שכיסה את הארץ גברה "חמה" (ארס), ובין האלים הרבים שנזכרו (רובם בזוגות) כאוספי ה"חמה" מוזכרים שוב שחר ושלם.
עדויות לאל שלם > עדויות אחרות

"שחר ושלם" מופיעים ברשימת אלים בלוח שתוכנו תפילה או תרגיל כתיבה.
שם האל שלם מופיע כנראה כרכיב תיאופורי בכתבי אוגרית בשמות 𐎛𐎍𐎌𐎍𐎎 (אִלשלם), 𐎁𐎓𐎍𐎌𐎍𐎎 (בעלשלם), ו־𐎕𐎄𐎖𐎌𐎍𐎎 (צדקשלם), וכן בשמות התאופוריים הפיניקיים 𐤉𐤊𐤍𐤔𐤋𐤌 (יכנשלם), 𐤁𐤕𐤔𐤋𐤌 (בת־שלם) ו־𐤔𐤋𐤌𐤋𐤇𐤉 (שלמלחי).
מקור השם "ירושלים", או במקור "ירושלם" (שם המתועד עוד בכתבי המארות מהמאה ה־19 לפנה"ס), הוא 'ירה-שלם' כלומר: "[העיר ש]יסד שלם", או "העיר שהורתה (נולדה מזרעו של) שלם". ייתכן אף שהיישוב bît dšulmāni הוא ירושלים עצמה. כמה שמות מקראיים, במיוחד השמות שלמה ואבשלום (ככל הנראה במקור "אבי־שלום"), בני דוד שישב בירושלים, עשויים גם הם להיות קשורים לאל שלם. בספר בראשית (י"ד, י"ח) מתואר מלכיצדק כמלך העיר שלם וככהן לאל עליון (אביו של שלם במיתולוגיה האוגריתית), וזה מחזק את הקשר בין השם "ירושלם" לשם האלוהות שלם.
הוצע אף שהמזבח של גדעון שנקרא "יהוה שלום" (שופטים, ו', כ"ג–כ"ד) הוא למעשה מוקדש ליהוה ולשלם.
ראו גם

הולדת שחר ושלם
שחר
שמות ירושלים
ביאורים

1 2  במקור: "אַגזרימ"; זה הוא כינוי לשחר ושלם, ומשמעותו אולי "השוטפים עלי ים" ואולי "גוזרי הים" (בקידומת אַ' להפלגה, כמו בכינוי "אַלאִין" לבעל),
↑  במקור: "שת", וזאת במקום "אַתֿרת" (אשרה) בפעם הקודמת שרצף הכינויים הזה הופיע בלוח. "שת" באוגריתית הוא, כנראה, "גבירה".
↑  שדה זרוע, ראו ישעיהו, י"ט, ז'